王宠
阳春词
春到江南春可怜，东郊西郭得春先。
初飞蛱蝶犹疑梦，忽见梅花各问年。
鹦鹉洲边芳草积，凤凰楼下百花然。
王孙拾翠争相问，美女寻春总献妍。
千金买得飞龙马，八宝装成软玉鞭。
啼鸟乱群还自对，游丝争绕暗相牵。
勾吴楼阁如天上，别有红妆笑相向。
云屏珠箔正昭回，锦树琼花次第开。
倾国能夸《神女赋》，凌云还有茂陵才。
欲移角枕鲛绡帐，先挂冠缨翡翠钗。
春色年年归有期，劝君须惜少年时。
春去春来人不见，花开花落日相思。
昨日朱颜浑似玉，今朝白发已如丝。
年年暗受伤春病，不与杨花燕子知。